กระทรวงการคลัง เตือนผู้แสวงหาประโยชน์โดยมิชอบจากมาตรการเยียวยา 5,000 บาท หากพบจะถูกดำเนินคดีตามกฎหมายทันที
กระทรวงการคลัง เตือนผู้แสวงหาประโยชน์โดยมิชอบจากมาตรการเยียวยา 5,000 บาท หากพบจะถูกดำเนินคดีตามกฎหมายทันทีนายลวรณ แสงสนิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า ขณะนี้กระทรวงการคลังได้รับรายงานว่าเริ่มมีกลุ่มมิจฉาชีพฉวยโอกาสในช่วงวิกฤติแสวงหาผลประโยชน์โดยมิชอบจากมาตรการเยียวยา 5,000 บาท เอาเปรียบผู้ได้รับความเดือดร้อนจากโรค Covid-19 ผ่านวิธีการต่างๆ เช่น การหักหัวคิว หรือการหลอกลวงประชาชน จึงขอตักเตือนไปยังกลุ่มผู้มีพฤติกรรมดังกล่าว ขอให้หยุดการกระทำทันที เนื่องจากขณะนี้หน่วยงานรัฐที่เกี่ยวข้องมีการตรวจสอบอย่างเข้มงวดและพร้อมจะดำเนินการตามกฎหมายทันที ซึ่งการกระทำดังกล่าวเป็นความผิดฐานฉ้อโกง ตามประมวลกฎหมายอาญาต้องระวางโทษจำคุกไม่เกิน 3 ปี หรือปรับไม่เกินหกหมื่นบาท หรือทั้งจำทั้งปรับขอให้ประชาชนช่วยกันสอดส่อง หากพบข้อเสนออื่นใดที่เกี่ยวข้องกับมาตรการเยียวยา 5,000 บาท (3 เดือน) ซึ่งไม่ได้มาจากรัฐบาล หรือหน่วยงานที่เกี่ยวข้อง ขอให้พึงระวังและอย่าหลงเชื่อโดยง่ายและขอเน้นย้ำว่า มาตรการเยียวยา 5,000 บาท (3 เดือน) เปิดรับลงทะเบียนผ่านทาง www.เราไม่ทิ้งกัน.com เริ่มตั้งแต่วันเสาร์ที่ 28 มีนาคม 2563 เวลา 18.00 น. เป็นต้นไป โดยจะเปิดรับลงทะเบียนอย่างต่อเนื่องตลอด 24 ชั่วโมงทุกวัน เพื่อให้ครอบคลุมแรงงาน ลูกจ้างชั่วคราว หรือผู้ประกอบอาชีพอิสระ ซึ่งได้รับผลกระทบจากไวรัส Covid-19 อย่างทั่วถึงและการจ่ายเงินเยียวยาจะจ่ายครั้งละ 5,000 บาทต่อเดือน เป็นเวลา 3 เดือนต่อเนื่อง ตั้งแต่เดือนเมษายนถึงเดือนมิถุนายน 2563 เท่านั้น